b'\n_START_ARTICLE_\nHanty-Mansijsk\n_START_SECTION_\nHistoria\n_START_PARAGRAPH_\nKaupungin paikalla oli aikoinaan Samarovo-niminen linnoitettu ostjakkikyl\xc3\xa4, josta on historiallinen maininta vuodelta 1582. Kasakkap\xc3\xa4\xc3\xa4llikk\xc3\xb6 Jermak valloitti kes\xc3\xa4ll\xc3\xa4 1582 Irty\xc5\xa1in varrella sijainneen Ka\xc5\xa1lykin (Sibir) kaupungin ja Stroganovien kauppiassuvun toimeksiannosta hy\xc3\xb6kk\xc3\xa4si talvella 1583 pohjoisemmaksi Siperian kaanikuntaan. H\xc3\xa4n l\xc3\xa4hetti kasakkaosaston pohjoiseen kohti joen alajuoksua. Ohitettuaan Irty\xc5\xa1in sivujokien Kondan ja Pelymin vogulien maat kasakkajoukko kohtasi Samarovon asutuksen suojamuurit. Kasakkojen talvinen hy\xc3\xb6kk\xc3\xa4ys yll\xc3\xa4tti ostjakkiasukkaat, ja heid\xc3\xa4n johtajansa, arvostettu ruhtinas Samar, kuoli. Samarovolaiset antautuivat._NEWLINE_Tsaari Mikael Romanovin k\xc3\xa4skyst\xc3\xa4 paikalle perustettiin vuonna 1637 kauppapaikka (Samarovski Jam). Vuonna 1708 paikkakunta liitettiin osaksi Pietari Suuren perustamaa Siperian kuvernementtia._NEWLINE_Asema hallinnollisena keskuksena sai alkunsa, kun vuonna 1930 paikalle perustettiin Ostjakkien ja vogulien kansallisen piirikunnan keskukseksi Ostjako-Vogulsk-niminen ty\xc3\xb6l\xc3\xa4isasutus. Nykyisen nimens\xc3\xa4 se sai 1940. Vuonna 1950 siihen liitettiin silloinen naapurikyl\xc3\xa4 Samarovo, ja asutuksesta tuli kaupunki.\n_START_SECTION_\nAluehallinnollinen jako ja v\xc3\xa4est\xc3\xb6\n_START_PARAGRAPH_\nAluehallinnossa piirikunnan p\xc3\xa4\xc3\xa4kaupunki muodostaa Hanty-Mansijskin kaupunkipiirin, mutta kaupunki on my\xc3\xb6s ymp\xc3\xa4r\xc3\xb6iv\xc3\xa4n Hanty-Mansijskin piirin hallintokeskus. Kaupunki on kasvanut nopeasti 2000-luvulla. Vuonna 2002 siell\xc3\xa4 oli noin 53\xc2\xa0000 asukasta. Vuoden 2010 v\xc3\xa4est\xc3\xb6nlaskennassa kaupungin asukasluku oli jo 80\xc2\xa0151 asukasta. Ymp\xc3\xa4r\xc3\xb6iv\xc3\xa4ss\xc3\xa4 Hanty-Mansijskin piiriss\xc3\xa4 asui tuolloin 19\xc2\xa0362 henke\xc3\xa4.\n_START_SECTION_\nLiikenne\n_START_PARAGRAPH_\nKaupunki sijaitsee Obin sivuhaaran Irty\xc5\xa1 suulla. Joet ovat yh\xc3\xa4 t\xc3\xa4rke\xc3\xa4 piirikunnan liikennev\xc3\xa4yl\xc3\xa4. Kaupungissa on keskeinen matkustajasatama ja useita tavaraliikenteen laitureita. Kaupunkiin johtaa maantie Pyt-Jahin kautta Tobolskista. Rautatieyhteytt\xc3\xa4 ei ole; l\xc3\xa4hin rautatieasema on id\xc3\xa4ss\xc3\xa4 Pyt-Jahissa noin 250 kilometrin p\xc3\xa4\xc3\xa4ss\xc3\xa4. Vuonna 2004 Hanty-Mansijskin kohdalle valmistui Irty\xc5\xa1in ylitt\xc3\xa4v\xc3\xa4 1\xc2\xa0315,9 metri\xc3\xa4 pitk\xc3\xa4 silta. Kaupungista on tieyhteys my\xc3\xb6s l\xc3\xa4nnteen Njaganiin, josta voi jatkaa maanteitse miljoonakaupunki Jekaterinburgiin. Hanty-Mansijskin lentoasema kuuluu piirikunnan keskeisimpiin lentokenttiin._NEWLINE_Vuonna 2008 hyv\xc3\xa4ksytyn Ven\xc3\xa4j\xc3\xa4n rautateiden pitk\xc3\xa4najan strategiaohjelman mukaan uusi, yhteiskunnallisesti t\xc3\xa4rke\xc3\xa4n\xc3\xa4 pidetty rautatieyhteys Hanty-Mansijskiin pyrit\xc3\xa4\xc3\xa4n rakentamaan aikav\xc3\xa4lill\xc3\xa4 2016\xe2\x80\x932030 kaakosta, Neftejuganskin piirin Salymin rautatieasemalta l\xc3\xa4htien.\n_START_SECTION_\nKulttuuri ja koulutus\n_START_PARAGRAPH_\nKaupungin n\xc3\xa4ht\xc3\xa4vyyksiin kuuluvat muun muassa Geologia-, \xc3\xb6ljy- ja kaasumuseo, kansallinen museokeskus Luonto ja ihminen (eli Ihmisen ja luonnon museo) sek\xc3\xa4 hantien ja mansien perinteit\xc3\xa4 esittelev\xc3\xa4 kansantieteellinen ulkoilmamuseoalue Torum Maa._NEWLINE_Korkea-asteen opetusta antaa Hanty-Mansijskissa toimiva Jugran valtionyliopisto._NEWLINE_Kaupungin etel\xc3\xa4osassa on n\xc3\xa4k\xc3\xb6alapaikka Irty\xc5\xa1-joelle, ja t\xc3\xa4ll\xc3\xa4 Samorovon m\xc3\xa4ell\xc3\xa4 on korkea, osin lasinen muistomerkki.\n_START_SECTION_\nUrheilu\n_START_PARAGRAPH_\nMerkitt\xc3\xa4vimpi\xc3\xa4 urheilusuorituspaikkoja Hanty-Mansijskissa ovat pari kilometri\xc3\xa4 ydinkeskustan etel\xc3\xa4puolella sijaitsevat yleisurheiluareena Jugra-atletiks, ampumahiihtokeskus ja Jugra-j\xc3\xa4\xc3\xa4halli. Kaupungin j\xc3\xa4\xc3\xa4kiekkojoukkue Jugra pelaa KHL:ss\xc3\xa4. Ampumahiiht\xc3\xa4j\xc3\xa4 Svetlana Sleptsova on syntynyt ja varttunut Hanty-Mansijskissa._NEWLINE_Hanty-Mansijskissa k\xc3\xa4yd\xc3\xa4\xc3\xa4n ampumahiihdon maailmancupin osakilpailuja, ja siell\xc3\xa4 on j\xc3\xa4rjestetty lajin MM-kilpailut vuosina 2003 ja 2011._NEWLINE_Kaupungissa pelattiin vuoden 2010 shakkiolympialaiset sek\xc3\xa4 shakin maailmancup vuosina 2005 ja 2007.'